Krimināli sodāma viltus krāpšanā nošķiršana no civiltiesiska viltus
Viltu krāpšanā atšķirībā no civiltiesiska viltus raksturo šādas pazīmes: 
1) specifisks mērķis – bez atbilstošas atlīdzības izmānīt no cietušā noteiktu mantu vai tiesības, kā rezultātā cietušajam nodarīts reāls mantisks zaudējums atņemtās mantas vērtībā. Mantiskais zaudējums, kas radīts cietušajam krāpšanas rezultātā, ir identisks ar mantisku ieguvumu naudas izteiksmē, ko saņem vainīgā persona;
2) specifisks nolūks – mantkārība, tas ir, vēlme uzlabot materiālo stāvokli, uz ko personai nav tiesību.

[bookmark: _Hlk124157010]rakstveida procesā izskatīja krimināllietu sakarā ar Austrumzemgales prokuratūras prokurores Ļenas Lukinskas kasācijas protestu un cietušās [pers. A] Tukuma rajona [Nosaukums] pagasta zemnieku saimniecības „[Nosaukums A]” (turpmāk – z/s „[Nosaukums A]”) pārstāvja [pers. A] kasācijas sūdzību un tās papildinājumiem (turpmāk – kasācijas sūdzība) par Zemgales apgabaltiesas 2025. gada 25. marta lēmumu.

Aprakstošā daļa

[1] Ar Zemgales rajona tiesas 2023. gada 17. maija spriedumu
[pers. B], personas kods [..],
atzīts par nevainīgu pret viņu celtajā apsūdzībā pēc Krimināllikuma 177. panta trešās daļas un attaisnots.
Atstāts bez izskatīšanas cietušās z/s „[Nosaukums A]” kaitējuma kompensācijas pieteikums par radīto mantisko zaudējumu 1089 euro.

[2] Pirmstiesas kriminālprocesā [pers. B] celta apsūdzība pēc Krimināllikuma 177. panta trešās daļas par krāpšanu lielā apmērā, ļaunprātīgi izmantojot uzticēšanos un ar viltu.

[3] Ar Zemgales apgabaltiesas 2025. gada 25. marta lēmumu, iztiesājot lietu sakarā ar Austrumzemgales prokuratūras prokurores Ļ. Lukinskas apelācijas protestu un cietušās z/s „[Nosaukums A]” apelācijas sūdzību, Zemgales rajona tiesas 2023. gada 17. maija spriedums atstāts negrozīts. 

[4] Par Zemgales apgabaltiesas 2025. gada 25. marta lēmumu prokurore Ļ. Lukinska iesniegusi kasācijas protestu, kurā lūdz atcelt apelācijas instances tiesas lēmumu un nosūtīt lietu jaunai izskatīšanai apelācijas instances tiesā sakarā ar tiesas pieļautu Kriminālprocesa likuma 574. panta 2. punktā norādīto pārkāpumu un pieļautiem Kriminālprocesa likuma 127.–129. panta, 511. panta otrās daļas, 519. panta 1. punkta, 525. panta otrās daļas 3. punkta un 564. panta ceturtās daļas pārkāpumiem, kas atzīstami par būtiskiem šā likuma 575. panta trešās daļas izpratnē un noveduši pie nelikumīga nolēmuma.
Kasācijas protests pamatots ar turpmāk norādītajiem argumentiem.
[4.1] Apelācijas instances tiesa nepamatoti [pers. B] darbībās nav konstatējusi Krimināllikuma 177. panta trešajā daļā paredzētā noziedzīgā nodarījuma subjektīvo pusi.
Paužot atzinumu par subjektīvās puses neesību, apelācijas instances tiesa nav izvērtējusi apstākli, ka, slēdzot pirkuma līgumu, apsūdzētais zināja, ka citā kriminālprocesā iespējamās mantas konfiskācijas nodrošināšanai z/s „[Nosaukums A]” pārdotajam traktoram ar tiesneša 2012. gada 6. jūnija lēmumu ir uzlikts arests, kas liedza veikt darījumus ar traktoru, un ka minētā iemesla dēļ pēc pirkuma līguma noslēgšanas cietusī nevarēs iegūt īpašuma tiesības uz to. Tiesa nav ņēmusi vērā tiesību doktrīnā paustās atziņas, ka krāpšana kā materiāla sastāva noziedzīgs nodarījums ir uzskatāms par pabeigtu noziegumu no mantas iegūšanas brīža, nevis no brīža, kad tiek novērstas tā rezultātā radītās sekas. Slēdzot pirkuma līgumu, apsūdzētais nevarēja zināt, ka ar Zemgales rajona tiesas 2019. gada 11. februāra spriedumu tiks atcelts arests traktoram un cietusī to varēs reģistrēt Ceļu satiksmes drošības direkcijā (turpmāk –CSDD). Turklāt pretēji pirmās instances tiesas spriedumā secinātajam apelācijas instances tiesa atzinusi, ka lietā esošie pierādījumi apstiprina, ka [pers. B] zināja par traktoram uzlikto arestu. Tāpat tiesa nav izvērtējusi apsūdzētā 2021. gada 19. aprīlī sniegtajās liecībās norādīto, ka ir gatavs atpirkt traktoru un segt nodarītos zaudējumus.
Vērtējot apsūdzētā liecībās norādīto, ka saskaņā ar pirkuma līgumu saņemto naudu viņš pārskaitījis citai personai, tiesa nav ņēmusi vērā, ka minētajam apstāklim nav nozīmes, jo atbilstoši Senāta judikatūrai, Krimināllikuma 177. pantā paredzēto noziedzīgo nodarījumu var izdarīt ar mērķi nelikumīgi panākt ne tikai sava, bet arī citas personas materiālā stāvokļa uzlabošanu.
Tiesa, atzīstot, ka ar apsūdzētā darbībām nav nodarīts materiāls zaudējums z/s „[Nosaukums A]”, nav ņēmusi vērā, ka šajā lietā krāpšana ir uzskatāma par pabeigtu no mantas iegūšanas brīža un līdz ar to nav nozīmes apstāklim, ka pēc deviņiem gadiem atcelts arests traktoram un tas reģistrēts kā z/s „[Nosaukums A]” īpašums.
[4.2] Apelācijas instances tiesa, atzīstot, ka [pers. B] darbībās nav Krimināllikuma 177. panta trešajā daļā paredzētā noziedzīgā nodarījuma sastāva, bet varētu konstatēt Krimināllikuma 308. pantā paredzētā noziedzīgā nodarījuma sastāvu, saskaņā ar Kriminālprocesa likuma 377. panta 3. punktu un 380. pantu nepamatoti nav izbeigusi kriminālprocesu apsūdzībā pēc Krimināllikuma 177. panta trešās daļas.

[5] Par Zemgales apgabaltiesas 2025. gada 25. marta lēmumu cietusī z/s „[Nosaukums A]” iesniegusi kasācijas sūdzību, kurā lūdz atcelt apelācijas instances tiesas lēmumu un nosūtīt lietu jaunai izskatīšanai apelācijas instances tiesā.
Kasācijas sūdzība pamatota ar turpmāk norādītajiem argumentiem.
[5.1] Apelācijas instances tiesa pieļāvusi Kriminālprocesa likuma 511. panta otrās daļas un 512. panta pārkāpumu, jo, norādot, ka pievienojas pirmās instances tiesas pierādījumu izvērtējumam un secinājumiem, vienlaikus atzinusi par kļūdainu secināto, ka apsūdzētais nav zinājis par traktoram uzlikto arestu.
[5.2] Atzīstot, ka lietā nav konstatēta Krimināllikuma 177. pantā paredzētā noziedzīgā nodarījuma subjektīvā puse, jo mantisko labumu guvusi zemnieku saimniecība „[Nosaukums B]” (turpmāk – z/s „[Nosaukums B]”), nevis apsūdzētais, apelācijas instances tiesa nav ņēmusi vērā Senāta judikatūrā pausto atziņu, ka minēto noziedzīgo nodarījumu var izdarīt ar mērķi nelikumīgi panākt ne tikai sava, bet arī citas personas materiālā stāvokļa uzlabošanu.
[5.3] Pretēji Kriminālprocesa likuma 23. pantā noteiktajam apelācijas instances tiesa nav izlēmusi pret [pers. B] celtās apsūdzības pamatotību, jo atzīstot, ka cietušajai z/s „[Nosaukums A]” nav nodarīts mantisks zaudējums, nav ņēmusi vērā, ka traktora reģistrācija uz cietušās vārda un īpašuma tiesību iegūšana notikusi tikai 2022. gadā, kas nepadara par nebijušu 2013. gada 4. jūnijā izdarīto noziedzīgo nodarījumu.
[5.4] Apelācijas instances tiesa nav izvērtējusi cietušās apelācijas sūdzībā un prokurora apelācijas protestā izteiktos argumentus un pierādījumus, kuriem ir būtiska nozīme krimināltiesisko attiecību taisnīgā noregulējumā.

Motīvu daļa

[6] Ņemot vērā prokurores kasācijas protestā un cietušās kasācijas sūdzībā norādītos argumentus, Senātam ir jāsniedz atbilde, vai apelācijas instances tiesa pamatoti nav konstatējusi Krimināllikuma 177. panta trešajā daļā paredzētā noziedzīgā nodarījuma subjektīvo pusi.
[6.1] Krimināllikuma 177. panta trešajā daļā paredzētā noziedzīgā nodarījuma sastāva subjektīvo pusi raksturo mantkārīgs nolūks, un šis noziedzīgais nodarījums tiek izdarīts ar mērķi mantu nelikumīgi paturēt vai izmantot savā vai citas personas labā, vai citādi rīkoties ar to kā ar savu, kā rezultātā mantas īpašniekam vai valdītājam nodarot reālu materiālu zaudējumu.
[bookmark: _Hlk239343082]Savukārt apsūdzētās personas nodoma patieso saturu atklāj arī viņa faktiskās darbības (Senāta 2006. gada 28. decembra lēmums lietā Nr. SKK‑770/2006, 1130025500).
[bookmark: _Hlk239343092]Skaidrojot Krimināllikuma 177. pantā paredzētā noziedzīgā nodarījuma subjektīvās puses saturu, Senāts norādījis, ka nodomam prettiesiski iegūt svešu mantu savā valdījumā vainīgajai personai jārodas pirms mantas nonākšanas pie šīs personas vai mantas saņemšanas brīdī, un viltus vai uzticēšanās tiek izmantota kā mantas prettiesiskas iegūšanas veids. Svešas mantas saņemšanas brīdī vainīgā persona jau zina, ka saņemto mantu viņa neatgriezīs cietušajam un tādā veidā izpaužas uzticības ļaunprātīga izmantošana (Senāta 2011. gada 29. septembra lēmums lietā Nr. SKK-504/2011, 11819001603).
[bookmark: _Hlk239343108]Turklāt mantkārīgs nolūks var būt saistīts arī ar personas mērķi nelikumīgi panākt ne tikai sava, bet arī citas personas – fiziskas vai juridiskas – materiālā stāvokļa uzlabošanu, kas var izpausties materiālu labumu iegūšanā sev vai citām personām (sk. Senāta 2010. gada 18. marta lēmumu lietā Nr. SKK-82/2010, 1517020002, 2023. gada 15. decembra lēmuma lietā Nr. SKK-358/2023, ECLI:LV:AT:2023:1215.11816011410.6.L, 7.5. punktu).
[6.2] [Pers. B] celta apsūdzība pēc Krimināllikuma 177. panta trešās daļas par krāpšanu lielā apmērā, ļaunprātīgi izmantojot uzticēšanos un ar viltu.
Saskaņā ar celto apsūdzību [pers. B] 2013. gada 4. jūnijā, mantkārīgu motīvu vadīts, ar viltu panāca pirkuma līguma noslēgšanu, noklusējot faktu, ka ar Jelgavas tiesas izmeklēšanas tiesneša 2012. gada 6. jūnija lēmumu z/s „[Nosaukums B]” traktoram CASE IH MXM 155, reģistrācijas numurs [..] (turpmāk – traktors), uzlikts arests, un tādējādi maldināja pircēju – z/s „[Nosaukums A]” – par to, ka pēc pirkuma maksas saņemšanas traktors tiks pārreģistrēts CSDD. Cietusī, uzticoties [pers. B], ka darījumam nav juridisku šķēršļu, 2013. gada 5. jūnijā veica maksājumu 24 200 euro, kurus [pers. B] piesavinājās un izmantoja pēc saviem ieskatiem, bet traktora pārreģistrāciju CSDD neveica.
Izvērtējusi lietā esošos pierādījumus atbilstoši Kriminālprocesa likumā noteiktajām prasībām, apelācijas instances tiesa atstājusi negrozītu pirmās instances tiesas spriedumu, atzīstot par pamatotiem tās secinājumus, ka: 1) noticis divu juridisko personu – z/s „[Nosaukums A]” un z/s „[Nosaukums B]” – civiltiesisks darījums, tas ir, noslēgts pirkuma līgums; 2) noslēgtais pirkuma līgums atbilst Civillikuma 2002.–2005. panta nosacījumiem, ir spēkā, jo tā tiesiskums nav apstrīdēts Civilprocesa likumā noteiktajā kārtībā; 3) cietušajai z/s „[Nosaukums A]” nav nodarīts mantisks zaudējums.
Atzīstot, ka starp z/s „[Nosaukums B]” un z/s „[Nosaukums A]” noslēgts pirkuma līgums, apelācijas instances tiesa atsaukusies uz Civillikuma 2002. pantu, kas noteic, ka pirkums ir līgums, ar ko viena puse apsola otrai par norunātas naudas summas samaksu atdot zināmu lietu vai tiesību.
Vienlaikus Senāts norāda, ka pirkuma līguma noslēgšana pati par sevi nepārnes un nenodibina ieguvēja īpašuma tiesību uz lietu, jo Latvijas civiltiesībās attiecībā uz īpašuma tiesības iegūšanu pastāv nodošanas sistēma, kas nozīmē, ka ar to vien, ka lietas īpašnieks to ir atsavinājis, vēl nepietiek, lai īpašuma tiesība uz kustamu lietu pārietu uz tās ieguvēju, ja līdz ar to nav izpildīts otrais nepieciešamais priekšnoteikums, proti, šīs lietas nodošana jaunajam ieguvējam, kā to nosaka Civillikuma 987. pants (sk. Grūtups A., Kalniņš E. Civillikuma komentāri. Trešā daļa. Lietu tiesības. Īpašums. Otrais papildinātais izdevums. Rīga: Tiesu namu aģentūra, 2002, 111.–112. lpp.).
Līdz ar to, lai pircējs iegūtu īpašuma tiesības uz kustamu mantu, atbilstoši Civillikuma 987., 990. un 991. pantā noteiktajam, jākonstatē: 1) spēkā esošs tiesiskais darījums, kas rada atsavināšanas pienākumu, piemēram, pirkuma līgums un 2) atsavinātās lietas nodošanu ieguvējam. Un tikai abas šīs savstarpēji saistītās darbības rada īpašuma tiesības ieguvējam.
Apelācijas instances tiesa konstatējusi, ka atbilstoši 2013. gada 4. jūnijā noslēgtajam pirkuma līgumam z/s „[Nosaukums B]” pārdevusi traktoru z/s „[Nosaukums A]” par 24 200 euro, kas pēc pirkuma summas samaksas 6. jūnijā nodots z/s „[Nosaukums A]” valdījumā.
Senāts konstatē, ka protestā, apstrīdot tiesas atzinumu par subjektīvās puses neesību, prokurore nav ņēmusi vērā pazīmes, kas viltu krāpšanā atšķir no civiltiesiska viltus, kas nav krimināli sodāms, proti: 1) specifisko mērķi – bez atbilstošas atlīdzības izmānīt no cietušā noteiktu mantu vai tiesības, kā rezultātā cietušajam nodarīts reāls mantisks zaudējums atņemtās mantas vērtībā, kas nozīmē, ka mantiskam zaudējumam, kas radīts cietušajam, jābūt identiskam ar mantisku ieguvumu naudas izteiksmē, ko saņem vainīgā persona un 2) specifisko nolūku – mantkārību –, kas nozīmē vēlmi uzlabot materiālo stāvokli, uz ko personai nav tiesību.
Tādēļ krāpšanu neveidos tādi viltus pielietošanas gadījumi, kuros persona ar viltu piedabū noslēgt darījumu, taču tā izpildes rezultātā tai netiek nodarīts mantisks zaudējums (sk. Leja M. Krāpšanas un piesavināšanās norobežošana no civiltiesiska delikta. Jurista Vārds, 13.05.2018., Nr. 11(2017), 11. lpp.).
Izvērtējusi lietā esošos pierādījumus, apelācijas instances tiesa konstatējusi, ka pirms pirkuma līguma slēgšanas [pers. A] apskatījis traktoru tā atrašanās vietā un pušu starpā nav bijis strīda par tā cenu. Pirms pirkuma līguma noslēgšanas sastādīts traktora pieņemšanas-nodošanas akts un pavadzīme un pēc līgumā noteiktās samaksas pārskaitīšanas uz z/s „[Nosaukums B]” bankas kontu traktors nodots z/s „[Nosaukums A]” faktiskajā valdījumā.
Senātam nav pamata apšaubīt apelācijas instances tiesas atzinumu, ka no z/s „[Nosaukums A]” nav izmānīti 24 200 euro, bet tā ir pārdotā traktora cena, par kuru puses ir vienojušās pirms pirkuma līguma noslēgšanas.
Tiesa arī nav konstatējusi [pers. B] nodomu neatdot traktoru pēc pirkuma maksas saņemšanas un līdz ar to nepamatoti iedzīvoties, jo šāda nolūka neesību apstiprina [pers. B] faktiskās darbības, tas ir, traktora nodošana z/s „[Nosaukums A]” faktiskajā valdījumā, ko apstiprina pavadzīme Nr. [..]. Tāpat tiesa atzinusi, ka Valsts tehniskās uzraudzības aģentūras izziņā ietvertās ziņas apstiprina faktu, ka iegādāto traktoru z/s „[Nosaukums A]” izmantojusi saimnieciskajā darbībā.
Turklāt pretēji protestā un sūdzībā norādītajam apelācijas instances tiesa materiālā labuma neesību nav saistījusi ar faktu, ka samaksu par traktoru [pers. B] nav paturējis sev, bet pārskaitījis citai personai.
Apelācijas instances tiesa izvērtējusi cietušās z/s „[Nosaukums A]” pārstāvja norādīto, kas atkārtots arī kasācijas sūdzībā, par vēlēšanos lauzt noslēgto pirkuma līgumu. Tiesa konstatējusi, ka lietā nav iegūtas ziņas par to, ka cietusī būtu prasījusi pirkuma līguma atcelšanu, bet tieši pretēji – pielikusi pūles, lai iegūto traktoru reģistrētu uz z/s „[Nosaukums A]” vārda.
Senāts atzīst par nepamatotu protestā pausto viedokli, ka [pers. B] attaisnošanas pamatā bijis apstāklis, ka ar 2019. gada 11. februāra spriedumu atcelts arests traktoram, un tas reģistrēts CSDD.
Senāts konstatē, ka apelācijas instances tiesa lēmuma 12.5. punktā vienīgi ir norādījusi, ka lietā nav pierādījumu, ka cietušajai ir nodarīts mantisks zaudējums 24 200 euro, kas ir viena no pazīmēm, kuru konstatējot, personu var saukt pie kriminālatbildības par krāpšanu.
Turklāt apelācijas instances tiesa piekritusi pirmās instances tiesas atzinumam, ka konkrētajā gadījumā konstatējot, ka pastāv juridisks šķērslis iegādātā traktora pārreģistrācijai, z/s „[Nosaukums A]” varēja nekavējoties prasīt līguma atcelšanu saskaņā ar Civillikuma 1620. panta otro daļu un zaudējumu atlīdzināšanu.
Civillikuma 2006. pants noteic, ka, ja abām pusēm vai kaut arī vienīgi pircējam bijis zināms, ka pārdoto lietu nav bijis atļauts atsavināt, tad līgums nav spēkā. Bet, ja tas bijis zināms tikai pārdevējam, tad līgums paliek spēkā, un pārdevējam jāatlīdzina pircējam zaudējumi. Līdz ar to, ja tikai pārdevējs ir zinājis, ka nedrīkst lietu atsavināt, bet tomēr saistību uzņēmies, tad viņa prettiesiskā rīcība nevar palikt bez nelabvēlīgām sekām (sk. Latvijas Republikas Civillikuma komentāri: Ceturtā daļa. Saistību tiesības. Autoru kolektīvs. prof. K. Torgāna vispārīgā zinātniskā redakcijā. Rīga: Mans Īpašums, 2000, 415. lpp.).
Tas nozīmē, ka gadījumā, ja pārdoto lietu nav bijis atļauts atsavināt, tad pirkuma līgums nav spēkā attiecībā uz izpildījumu, bet tas ir spēkā attiecībā uz zaudējumiem. Šajā gadījumā pārdevēja atbildības pamats ir viņa culpa (vaina) (sk. Sinaiskis V. Latvijas civiltiesību apskats. Lietu tiesības. Saistību tiesības. Rīga: Latvijas Juristu biedrība, 1996, 198.-199. lpp.).
Līdz ar to saskaņā ar Civillikuma 2006. pantu uz pārdevēju gulstas atbildība par nodarītajiem zaudējumiem un cietušajam ir tiesības vērsties tiesā, ceļot prasību par kaitējuma atlīdzināšanu Civilprocesa likumā noteiktajā kārtībā.
[6.3] Ievērojot kasācijas protestā un kasācijas sūdzībā pausto viedokli, Senātam jāizvērtē jautājums par traktora reģistrācijas CSDD tiesisko nozīmi īpašuma tiesību iegūšanai.
Saskaņā ar Ceļu satiksmes likuma 10. panta otrās daļas 1. teikumu transportlīdzekli reģistrē uz tā īpašnieka (fiziskās vai juridiskās personas) vārda. Savukārt saskaņā ar 12. panta pirmo daļu, lai reģistrētu transportlīdzekli, tā īpašniekam jāiesniedz pietiekami dokumentāri pierādījumi par transportlīdzekļa iegūšanu tiesiskā ceļā.
[bookmark: _Hlk239343178]No minētajām normām izriet, ka nevis transportlīdzekļa reģistrācija uz personas vārda nodibina šīs personas īpašuma tiesības uz transportlīdzekli, bet gan īpašuma tiesības esība ir priekšnoteikums tam, lai transportlīdzekli varētu reģistrēt uz personas kā īpašnieka vārda. Tādējādi saskaņā ar Ceļu satiksmes likuma 10. panta otrās daļas pirmo teikumu un 12. panta pirmo daļu ierakstam par personas īpašuma tiesībām uz transportlīdzekli ir deklaratīvs raksturs, bet īpašuma tiesības uz transportlīdzekli tiek iegūtas tādā pašā kārtībā kā uz citām kustamām lietām, proti, kā to nosaka Civillikuma 990.–991. panta nosacījumi (Senāta 2002. gada 9. oktobra spriedums lietā Nr. SKC-590/2002, Višņakova G., Balodis K. Civillikuma komentāri. Lietas. Valdījums. Tiesības uz svešu lietu. Rīga: Mans Īpašums, 1998, 11. lpp.).
Līdz ar to atzīstams, ka transportlīdzekļa reģistrācijai CSDD nav konstitutīvas nozīmes īpašuma tiesību iegūšanai. Transportlīdzekļa reģistrācija ir administratīva procedūra, kuras mērķis ir nodrošināt transportlīdzekļu uzskaiti un satiksmes drošības kontroli, bet tā pati par sevi nenodibina un nepārnes īpašuma tiesību.
Tādējādi izskatāmajā lietā izšķirošais jautājums nav par transportlīdzekļu reģistrācijas veikšanu, bet gan par to, vai prasītāja civiltiesiski ir ieguvusi īpašuma tiesību uz traktoru.
[6.4] Ievērojot minēto, Senāts secina, ka apelācijas instances tiesas konstatētajos apstākļos pircējai par samaksāto pirkuma cenu tika nodots līgumā norādītais traktors, cietusī ieguva īpašuma tiesības uz to, faktiski to valdīja un izmantoja saimnieciskajā darbībā. Kasācijas protestā un kasācijas sūdzībā vienīgi uzsvērts, ka apsūdzētais, slēdzot pirkuma līgumu, par šo arestu zināja. Tomēr šis apstāklis pats par sevi nav pietiekams, lai atspēkotu apelācijas instances tiesas atzinumu par apsūdzībā norādītā mantkārīgā nolūka un mantiskā zaudējuma neesību.
Ņemot vērā iepriekš minēto apsvērumu kopumu, Senāts atzīst, ka apelācijas instances tiesa, iztiesājot lietu, nav pieļāvusi Kriminālprocesa likuma 574. panta 2. punktā norādīto pārkāpumu, jo pamatoti atzinusi, ka apsūdzētā [pers. B] darbībās nav konstatējama Krimināllikuma 177. panta trešajā daļā paredzētā noziedzīgā nodarījuma subjektīvā puse. Minētā iemesla dēļ apelācijas instances tiesas lēmums atstājams negrozīts.

Rezolutīvā daļa

Pamatojoties uz Kriminālprocesa likuma 585. panta un 587. panta pirmās daļas 1. punktu, Senāts

nolēma

atstāt negrozītu Zemgales apgabaltiesas 2025. gada 25. marta lēmumu, bet prokurores Ļenas Lukinskas kasācijas protestu un cietušās [pers. A] Tukuma rajona [Nosaukums] pagasta zemnieku saimniecības „[Nosaukums A]” pārstāvja [pers. A] kasācijas sūdzību noraidīt.
Lēmums nav pārsūdzams.

